**Mugur de nichel**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primăvara în ţări dezvoltate

Un mugur de nichel străbate

şi-un verde ciudat, monoton,

Livezi de săpun şi şampon,

Primăvara în ţări dezvoltate.

Primăvara, a câta putere?

La vamă nici acte nu-ţi cere,

Duminica totu-i deschis,

Ai lua-o încet spre Paris,

Primăvara doar ea grănicer e.

Primăvara pe-aici e o criză,

Răspunde cu-o frunză şi-o fisă

Şi oamenii-i sunt bieţii servi,

Primăvara-i o criză de nervi,

E o criză ea însăşi în criză.